ประกันภัยเบี้ยโตเกินคาด
ได้อานิสงส์โครงการช่วยนาข้าวหนุนเบี้ยเพิ่มขึ้น3.4พันล้านบาท
14 ก.ย. 2559

ได้อานิสงส์โครงการช่วยนาข้าวหนุนเบี้ยเพิ่มขึ้น3.4พันล้านบาท
ประกันวินาศภัยส้มหล่น เบี้ยปีนี้โตได้ถึง 3-3.5% มากกว่าที่คาด หลังได้อานิสงส์จากประกันภัยข้าวนาปีที่รัฐส่งเสริม
นายอานนท์ วังวสุ นายกสมาคมประกันวินาศภัยไทย เปิดเผยว่า ทางสมาคมฯ คาดว่าธุรกิจประกันวินาศภัยในปีนี้จะมีอัตราเติบโตสูงขึ้นถึง 3-3.5% ปรับเพิ่มขึ้นจากเดิมที่เคยคาดการณ์ไว้อยู่ที่ 2.2%
ทั้งนี้ เป็นผลเนื่องมาจากปัจจัยจากภาครัฐมีการส่งเสริมให้มีการลงทุนเพิ่มขึ้น และจากนโยบายของรัฐที่ผลักดันให้นำระบบประกันภัยเข้ามาบริหารความเสี่ยงให้กับเกษตรกรในโครงการประกันภัยข้าวนาปี ปีการผลิต 2559/2560 ทำให้มีเบี้ยเพิ่มขึ้นอีก 2,600 ล้านบาท จึงส่งผลให้ธุรกิจประกันวินาศภัยมีการเติบโตสูงขึ้น และที่สำคัญยังเป็นการช่วยลดภาระงบประมาณของภาครัฐในการช่วยเหลือ เยียวยาให้กับเกษตรกรอีกด้วย
สำหรับโครงการประกันภัยข้าวนาปี ปีการผลิต 2559/2560 จากข้อมูลเมื่อวันที่ 9 ก.ย.ที่ผ่านมา มีเกษตรกรทำประกันภัยข้าวนาปีรวม 1,548,776 ราย มีพื้นที่เอาประกันภัย 26.07 ล้านไร่ และมีทุนเอาประกันภัยรวม 29,663 ล้านบาท มีค่าเบี้ยประกันภัยประมาณ 2,670 ล้านบาท โดยมีอัตราการเติบโตสูงถึง 367% เมื่อเทียบกับปีก่อน
อย่างไรก็ตาม นายอานนท์ กล่าวว่า สิ่งที่น่ากังวลของธุรกิจประกันวินาศภัยในขณะนี้ คือเรื่องของอัตราความเสียหายต่อเบี้ยประกันภัยของแต่ละประเภทประกันภัย ซึ่งมีแนวโน้มสูงขึ้นโดยเฉพาะการประกันภัยรถยนต์ โดยครึ่งปีแรกนี้มีอัตราความเสียหายสูงถึง 64% เมื่อเทียบกับปีก่อน อีกทั้งสถานการณ์ด้านการแข่งขันยังคงมีสูง แม้ว่าจำนวนกรมธรรม์ประกันภัยจะเพิ่มจำนวนมากขึ้น แต่มูลค่าเบี้ยประกันภัยกลับลดลง เพราะมาจากการแข่งขันด้านราคากันอย่างหนัก
ด้านความคืบหน้าโครงการประกันภัยผู้มีรายได้น้อยนั้น แหล่งข่าวจากสมาคมประกันวินาศภัยไทย ระบุว่า สมาคมฯ ได้เสนอแผนความคุ้มครองให้กับผู้ลงทะเบียนเพื่อสวัสดิการแห่งรัฐในปี 2559 ที่มี 8 ล้านคน คิดค่าเบี้ยประกันภัยเพียง 99 บาท/คน/ปี หรือมีค่าเบี้ยรวมประมาณ 800 ล้านบาท เป็นค่าเบี้ยที่ต่ำกว่านักคณิตศาสตร์ประกันภัยคำนวณไว้ เพื่อช่วยเหลือผู้มีรายได้น้อยให้ได้รับสวัสดิการแห่งรัฐ โดยขณะนี้อยู่ระหว่างที่สำนักงานเศรษฐกิจการคลัง (สศค.) นำเสนอต่อกระทรวงการคลัง เพื่อเสนอให้ที่ประชุมคณะรัฐมนตรี (ครม.) พิจารณาต่อไป